Sophie Hæstorp Andersen (S), 2003-01-28:
Socialdemokratiet støtter at bekæmpe alle former for diskrimination på baggrund af køn, alder, etnicitet m.m.
Vi var selv med til at sikre vedtagelsen af loven om ligestilling i år 2000, der sikrede, at ligestillingsarbejdet i Danmark går på tre ben: Et ligestillingsarbejde med en ligestillingsafdeling og en minister, et Ligestillingsnævn, der kan tage juridiske sager op, og et Videnscenter for Ligestilling, der kunne formidle ligestilling og tage principielle diskussioner op.
Det sidste er jo desværre blevet nedlagt af denne her regering.
Dette lovforslag, vi skal behandle i dag, gør, at Ligestillingsnævnet gøres permanent uden ændringer i den sammensætning og kompetence, som nævnet har i henhold til loven.
Det tillægger ligeledes nævnet, at det fremover også skal kunne behandle klager over forskelsbehandling i forhold til lov om børnepasningsorlov, hvilket Socialdemokratiet også hilser velkommen.
Vi mener også, som det står i bemærkningerne til lovforslaget, at det her vil være en permanent sikring af borgernes retssikkerhed ved fortsat at sikre en nem og gratis adgang til at kunne klage over forskelsbehandling på grund af køn.
Forslaget er jo blevet til, efter at der har været en evaluering.
Som der stod i den oprindelige lov fra 2000, skulle man foretage en evaluering efter 2 år, og PLS Rambøll har lavet en ganske udmærket rapport, der viser, at det faktisk har været muligt, at nævnet lever op til formål og målgrupper og afgrænsning fra resten af det arbejdsretlige system, kan man sige.
Derfor er Socialdemokratiet heller ikke enig med de høringsparter, der har skrevet, at de ønsker partsrepræsentation i nævnet.
Det mener vi ikke skal være dets opgave; det her er et juridisk klagenævn.
Jeg kan derfor sige, at Socialdemokratiet i dag er tilhænger af permanentgørelsen af Ligestillingsnævnet, men vi vil måske i udvalget stille en række spørgsmål om de spørgsmål, som PLS Rambøll rejser om synlighed og debatskabende virksomhed i fremtiden, eftersom PLS Rambøll faktisk slår fast, at der er en ny situation nu i forhold til, hvem der kan tage principielle ligestillingssager op til debat og udarbejde notater og skubbe til debatten, efter at Videnscenter for Ligestilling er blevet nedlagt.
Vi hilser forslaget velkommen og vil også sætte fokus på, at man måske i fremtiden kan bruge Ligestillingsnævnet eller i hvert fald sikre, at der kan tages mere principielle sager op i fremtiden.
Nu kommer det jo ikke bag på mig, at Dansk Folkepartis ordfører er så afvisende over for ligestillingsnævn.
Faktisk har jeg meget svært ved at huske nogen som helst ligestillingsmæssige initiativer, som Dansk Folkeparti har stemt for, men det kan jo være, at fru Louise Frevert kan give mig en reminder om det.
Tværtimod er jeg lidt ked af, at det lyder, som om at Dansk Folkeparti nu er røget med på Venstres ideologi om, at bare fordi man har noget, der hedder et nævn, eller noget, der hedder noget andet, så skal det hurtigst muligt nedlægges.
Det er vel alt andet lige bedre at sidde på en trebenet stol, også når det gælder ligestillingsarbejdet, end en tobenet stol, den skal balancere lidt mere.
Jeg vil så høre fru Louise Frevert, om ikke hun er enig i, at mange af de ankenævn, vi i dag har, f.eks. Arbejdsmarkedets Ankenævn, jo ikke har kompetence til at behandle mange af de her ligestillingsmæssige sager, og at det, der er tale om her i dag, er et juridisk ankenævn, der har et individuelt sigte, medens mange ankenævn jo faktisk har partssigte, altså hvor man i de konkrete sager skal tage hensyn til store parter frem for det enkelte individ.